LUČENEC/PEZINOK. Dorastenci Junior Judoklubu Lučenec vycestovali na Majstrovstvá Slovenska do Pezinka. Na tomto turnaji sa predstavilo 126 pretekárov zo všetkých klubov našej republiky. Svoje kvality v tomto olympijskom športe boli pripravení predviesť aj naši traja borci.
Sýkorovi sa darilo výborne
V hmotnosti do 81 kgnás zastupoval Lukáš Sýkora. Treba povedať, že v najsilnejšie obsadenej hmotnostnej kategórii sa Lukášovi darilo výborne a prebojoval sa až do bojov o medaily. V súboji o postup do finále však prehral s neskorším víťazom tejto hmotnosti, čo ho odsunulo do boja o bronz. Tu natrafil na reprezentanta Slovenska, ktorý bol nad jeho sily a Lukyho porazil. Konečné piate miesto je v tejto silnej konkurencii považované ako úspešné a Lukáš teda dokázal , že právom patrí do výberu centra talentovanej mládeže v Banskej Bystrici.
Druhá priečka pre Dominika Rovného
V najťažšej hmotnostinad 90 kgsa očakával kvalitný výkon od Dominika Rovného. Domino tieto očakávania naplnil vynikajúco a predviedol krásne džudo. Vo finálovom súboji so svojim najväčším súperom, ktorého v minulosti už porazil, vyhrával Dominik od začiatku, no takticky nezvládnutý záver a drobná chyba dve sekundy pred koncom stretnutia ho pripravili o víťazstvo a tým aj o zlatú medailu. Druhé miesto a sympatický bojovný výkon mu však otvárajú dvere medzi širší reprezentačný výber dorastu.
V tejto hmotnosti nás reprezentoval ešte Martin Sarvaš, ktorý podal tiež pekný výkon a aj napriek predošlému zraneniu obsadil tretie miesto. Všetci traja naši dorastenci sú v tejto kategórii prvý rok, teda budú mať možnosť svoje výkony ešte na budúci rok vylepšiť, v čom im držíme palce a k dosiahnutým úspechom gratulujeme.
Poďakovanie patrí trénerovi Michalovi Bokorovi, ktorý našich dorastencov na tento náročný turnaj pripravoval.